Kort Kortfilms - 2018 - Innibos 2018
Kort Kortfilms – 2018
Dis 1976. Die kind leef in haar eie verbeeldingswêreld, ver van haar ouers wat verbete aan 'n toekoms werk of die terreur van die land waaruit die gesin pas teruggekeer het. 'n Deel van hierdie ryk wêreld lê langsaan, by haar oupa en ouma. Tussen haar speletjies en geliefde boeke leef 'n stil droom diep binne haar. 'n Kind kan 'n droom op haar eie voorstoep verloor.
Met o.a. Chanelle de Jager en Marcel van Heerden.
Almal soek skoor met Murcia, maar Murcia soek net haar snacks en soapies. Wanneer twee skollies met Murcia mors, verander die prooi onverwags in 'n jagter, geklee in 'n gehekelde onesie.
Met o.a. Chanelle Davids en Gershwin Mias.
Luister beeld die daaglikse roetine van 'n jong pianis binne die mure van die konservatorium uit. Ons volg haar deur leë dae in vaal oefenkamers sonder iemand om die stilte mee te deel. Dan ontmoet sy 'n ander pianis wat haar lewe verander.
Met Emma van Heyn.
Ek en Myselfie
Anja en Charmoné is tipiese millennials, wat swig onder die druk van ons tegnologiese wêreld. Hulle is skaamteloos behep met hulle voorkoms en die vals beeld wat jy maklik met sosiale media kan opbou. So baie tyd word hieraan bestee, dat hulle eerder die kliek van 'n muis en dating apps gebruik as om die regte lewe te trotseer.
Met Zetske van Pletzen en Carien Botha.
Renier het 'n groot verlies gely en verloor sin in die lewe. Hy probeer verbete vaskleef aan die verlede en aan sy herinneringe voor die tragedie. Sy desperate poging om antwoorde te vind neem hom op 'n selfontdekkingsreis. Sal hy 'n kuur vind op hierdie reis na homself?
Met o.a. Zak Hendrikz en Megan Victor-Carelse.
'n Vrou wag vir haar eksminnaar en sy nuwe minnares in hulle hotelkamer en wend 'n laaste, desperate poging aan om hom terug te wen. Wanneer hy haar verwerp en verneder, dreig sy om sy lewe te verwoes. Haar obsessie lei tot tragiese gevolge vir albei.
Met o.a. Antoinette Louw.
'n Man sluit homself in 'n ivoortoring van virtuele realiteit toe. Die aanlyn-illusie word sy daaglikse wêreld en hy verlustig homself in sy selfgemaakte status. Sosiale media maak van almal anonieme voyeurs wat in glashuise woon. Is jou wêreld werklik of maak jy dit net op?
Met o.a. Tim Theron en Amalia Uys
Michlle sukkel om perspektief te behou nadat sy Lia, haar sesjarige dogtertjie, se dwelmverslaafde pa verbied het om Lia te sien. Omstandighede lei klein Lia se verbeelding op 'n dwaalspoor en in lewensgevaarlike situasies in. Michelle moet uiteindelik besluit: Wie se welstand moet sy eerste stel?